**Aleksander I Balas** (gresk: Ἀλέξανδρoς Bάλας; *Belas* (fra Bel, semittisk for «herre»); født ukjent - død 146 f.Kr.) var en motkonge i det hellenistiske Selevkideriket i tiden 150–146 f.Kr. Hans motstander var Demetrios I Soter, den lovmessige kongen, og deretter dennes sønn Demetrios II Nikator.

Antatt bedrager
---------------

Mynt med dobbeltportrett sammen med Kleopatra Thea
Han var en innfødt fra Smyrna, og kom fra beskjedne kår, men utga seg for å være en sønn av Antiokos IV Epifanes og Laodike VI, og således en legitim arving til tronen av Selevkideriket. Sammen med sin søster Laodike VI, ble den unge Aleksander «oppdaget» av Herakleides, en tidligere minister av Antiokos IV og en bror av Timarkos, en usurpator i Media som hadde blitt henrettet av den regjerende kong Antiokos I Soter.

Avhengig av Egypt
-----------------

Aleksanders krav ble anerkjent av det romerske senatet, kong Ptolemaios VI Filometor i Egypt og andre som hadde egne motiver for å skape uro i Selevkideriket. Blant annet fikk han støtte fra hasmoneiske lederen i Judea, Johannes Hyrkanos i bytte for anerkjennelse, og jødiske soldater spilte en rolle under borgerkrigen i Selevkideriket.

Han giftet seg med Kleopatra Thea, et medlem av ptolemeerdynastiet i Egypt. I begynnelsen var han ikke suksessfull, men klarte til sist å beseire Demetrios I Soter i 150 f.Kr. Johannes Hyrkanos beseiret samtidig Demetrios' hærfører Apollonios.

Da han ble herre over hele riket er det sagt han henga seg til et liv med skjørlevnet. Hva enn sannheten er bak dette, var den unge kongen avhengig av støtte fra Egypt og preget til og med mynter med de karakteristiske trekkene til kong Ptolemaios I Soter.

Beseiret
--------

Demetrios I Soters sønn Demetrios II Nikator profitterte på muligheten til å gjenvinne tronen. Aleksanders svigerfar, Ptolemaios VI Filometor, byttet side og støttet Demetrios II, og Aleksander ble beseiret i slaget ved Antiokia i 145 f.Kr. (tidvis også kalt for slaget ved Oenoparus) av de felles styrkene til Demetrios II og Ptolemaios VI. Selv om de sistnevnte vant seieren og tvang Aleksander på flukt, ble Ptolemaios VI dødelig såret i slaget.

Aleksander I Balas flyktet sørover og søkte tilflukt hos en fyrste hos nabateere sør for Judea, men denne fyrsten ønsket å holde seg inne med Egypt, hogde hode av ham og sendte det til Ptolemaios VI som da allerede var død fra sine sår. I Syria giftet Demetrios II Nikator seg med Aleksanders hustru Kleopatra Thea i 148 f.Kr. og overtok tronen.

Referanser
----------

1. ↑   Smith, Philip Peter (1867): «Alexander Balas» Arkivert 6. juni 2011 hos Wayback Machine. i: William Smith: *Dictionary of Greek and Roman Biography and Mythology*. **1**. Boston: Little, Brown and Company. s. 114–115.
2. ↑  «Alexander I Balas» Arkivert 4. desember 2008 hos Wayback Machine. *Livius.org*

Litteratur
----------

* *Første Makkabeerbok*, 10 ff.
* Junianus Justinus, xxxv. 1 & 2
* Josefus: *Ioudaike archaiologia (Jødisk forhistorie)* xiii. 2
* Appian: *Syriaka (Syriske krig)* 67
* Polybios: xxxiii. 14.

Eksterne lenker
---------------

* «Alexander Balas», oppslag i historisk kildebok av Mahlon H. Smith


|  |  |  |
| --- | --- | --- |
| Forgjenger:**Demetrios I Soter** | **Selevkid-dynastiet**(150 f.Kr.–146 f.Kr.) | Etterfølger:**Demetrios II Nikatorog Antiokos VI Dionysos** |

|  |  |  |
| --- | --- | --- |
| Forgjenger:**Demetrius I** | **Selevkidhersker** | Etterfølger:**Demetrius II** |

| * v
* d
* r
Selevkid-dynastiet |
| --- |
| Selevkos I Nikator **·** Antiokos I Soter **·** Antiokos II Theos **·** Selevkos II Kallinikos **·** Selevkos III Keraunos **·** Antiokos III den store **·** Selevkos IV Filopator **·** Antiokos IV Epifanes **·** Antiokos V Eupator **·** Demetrios I Soter **·** Aleksander I Balas **·** Demetrios II Nikator **·** Antiokos VI Dionysos **·** Diodotos Tryfon **·** Antiokos VII Sidetes **·** Demetrios II Nikator **·** Aleksander II Zabinas **·** Kleopatra Thea **·** Selevkos V Filometor **·** Antiokos VIII Grypos **·** Antiokos IX Kyzikenos **·** Selevkos VI Epifanes **·** Antiokos X Eusebes **·** Demetrios III Eukairos **·** Antiokos XI Epifanes **·** Filip I Filadelfos **·** Antiokos XII Dionysos **·** Tigranes I av Armenia **·** Antiokos XIII Asiatikos **·** Filip II Filorhomaios **·** Selevkos VII Kybiosaktes |

|  |  |
| --- | --- |
| Oppslagsverk/autoritetsdata | Store Danske Encyklopædi **·** Encyclopædia Britannica **·** Geni **·** VIAF **·** GND **·** LCCN **·** ISNI
 |